शोधकर्ताओं ने अपने अध्ययन के दौरान पूर्णता और अवसाद के बीच किशोरों और वयस्कों में एक जैसा संबंध पाया है। प्रमुख शोधकर्ता और क्लीनिकल साइकोलॉजिस्ट मेडलीन फरारी ने कहा कि पूर्णता की चाह रखने वालों से लोग उम्मीद भी बहुत लगा लेते हैं। कई बार वे दूसरों की उम्मीद पर जीने लगते हैं। वे हर समय सहमे रहते हैं कि कहीं उनसे कोई गलती न हो जाए। जब कभी ऐसा होता है तो वे खुद को ही कोसने लगते हैं। मेडलीन का कहना है कि ऐसी स्थिति में आत्म करुणा या खुद के साथ दुलार करने से अवसाद से बचा जा सकता है। खुद के लिए ऊंचे मानदंड बनाना हमेशा सही नहीं होता है। यह शोध ‘प्लस वन ऑनलाइन’ पत्रिका में प्रकाशित हुआ है।